- Luke
- <
- 18
- >

18
1 A Jesus e faarongoa na oote fafurongo nia gi ana si baea oomelawane naa, eeri ka faatainia fuada gera ka fooa sulia dani ma langi dasi fiitala. 2 Nia ka bae urii, &lt;&lt;Tee wane ni keketolaa e too ana tee fera, ma e langi kasi moungia a God ma e langi kasi haebaita go ana ta wane. 3 Ma tee geni oru i laona na fera nae e lea mai sulia dani siana uria ingolaa ma ka bae urii, &lt;I nau ku dooria oko keketo ana oꞌoloa fuagu uria na maalimaea nau.&gt; 4 Ma sulia si kada e tau, na wane ni keketolaa nae kasi aala go faafia. Sui i buri nia ka bae urii fuana i talana, &lt;Sui boroi ana nau kusi moungia go a God ma langi kusi haebaita go ana ta wane, 5 tara nau ku keketo oꞌolo na agu fuana na aai oru na e faaꞌabero nau ka lea ngado go mai ana, aata ni nia ka faaulafu nau ana na oolilagulaa mai!&gt;&gt;&gt;
6 Ma a Jesus na Lord ka bae urii, &lt;&lt;Muka rongoa fasi si doo na wane ni keketo taꞌa nae e haea. 7 Utaa? A God kasi falea go na oꞌolo fuana na iimola aadafilia nia gi na da aangi fuana ana fe hato ma fe rodo? Utaa? Nia kasi adomi aliꞌali go ani gera? 8 Nau ku haea fuagamu, i nia ka fale aliꞌali ana na oꞌoloa fuada. Ma si kada nau na Wela nia Iimola gi ku ooli mai ana lao molaagali, tara kuka daotoona agu aange tooa gi na da manata mamana.&gt;&gt;
9 A Jesus e haea na oomelawane naa fuada teni tooa gi na da manata ngado ani gera i talada hasa da oꞌolo ma daka sinitainia teni tooa aai gi, ka urii, 10 &lt;&lt;Tee roo wane da lea i laona na Beu Aabu a God uria na fooalaa. Tee wane na Farisi, ma ta wane aai na wane faafefe na e goni na malefo ana takisi. 11 Na Farisi nae e take taifilia nia, ma ka fooa urii, &lt;God ae, i nau ku tango oe sulia e langi kusi iilingia na wane aai eꞌete gi sui. Sulia gera da beli ma da iilia na doo taꞌa gi ma daka ooe. Nau langi kusi iilingia na wane taꞌa loko na e gonia na malefo ana takisi. 12 Nau ku aabu fanga ana roo si kada laona tee fe wiki, ma ku falea na tangafulu ana na doo nau gi na ku toda fuamu.&gt;
13 &lt;&lt;Sui na wane na e gonia na malefo ana na takisi, nia e take tau mai ana. Ma nia kasi aada kou uria i langi, sulia ni nia e ida laugo ana. Ma nia ka faatainia na rakebukonulaa ka gumulia na ruruuna, ma ka bae urii, &lt;God ae, oko manatai nau mai, i nau na wane fualangaa!&gt;&gt;&gt;
14 Ma a Jesus e bae laugo urii, &lt;&lt;Nau ku haea fuagamu, na wane aai na e rakebukonu naa, a God e faaꞌoꞌolo ana si kada nia e ruu kou i maa. Haia, ma na Farisi ka langi. Sulia na tooa gi na da faabaita gera i talada, a God tara ka faatoꞌou gera. Ma na tooa gi na da faatoꞌou gera i talada, a God tara ka faabaita gera.&gt;&gt;
Jesus e faadiana gala wela gi.
15 Ma teni tooa gi gera ngalia mai gala wela gera gi siana Jesus, eeri ka aalua abana fafona gwouda ma ka faadiana gera. Ma si kada oote fafurongo nia gi da rikia, gera ka ngatafida. 16 Sui Jesus ka soea mai gala wela nae gi siana, ma ka bae fuana oote fafurongo nia gi ka urii, &lt;&lt;Muka faalamainia na gala wela gi daka lea mai ada siagu, langi musi luida, sulia ni tei naa e manata mamana ka iilingia gala wela, nia ka bobola uria toolaa lao Initooa nia a God. Nia naa, langi musi luida faasia lealaa mai siagu. 17 Doo mamana nau ku haea fuagamu, so ni tei na e langi kasi manata mamana iilingia na gala wela, nia langi kasi bobola uria toolaa laona Initooa nia a God.&gt;&gt;
Faatolomailaa sulia wane rikidoo.
18 Tee wane baita gera Jiu e ledia a Jesus ka bae urii, &lt;&lt;Faatolomai diana ae, si doo taa na kuka aadea eeri kuka too ana mouria na langi kasi sui?&gt;&gt;
19 Jesus e oolisia ka bae urii, &lt;&lt;Utaa na oko haea nau ku diana? E langi ta wane kasi diana, ma ta taifilia a God go. 20 Oe o haitamana kwaieresia God nia urii, &lt;Langi osi ooe, osi hauwane, osi beli, osi suge faafia ta wane, ma oko manata baita ana maa oe ma ni tee oe.&gt;&gt;&gt;
21 Wane nae e oolisia ka bae urii, &lt;&lt;Ana toꞌoulagu mai lea ka dao i taraꞌena, nau ku aade mai sulia kwaieresia nae gi sui.&gt;&gt;
22 Ma si kada Jesus nia rongoa si doo nae, nia ka bae urii fuana, &lt;&lt;Tesi doo lau ua fuamu oko aadea. Lea kou, oko faafoli ana doo oe gi sui, ngalia si malefo nae gi, oko falea fuana tooa na da siofaa, eeri oko too ana rikidooa i langi. Sui oko lea mai suli nau.&gt;&gt; 23 Ma si kada wane nae e rongoa si doo nae, na liona ka dila asianaa, sulia nia na wane rikidoo.
24 Ma si kada Jesus nia rikia wane nae na liona e dila, nia ka bae urii, &lt;&lt;Nia tara ka afetai asianaa fuana tooa na da rikidoo gera ka ruu i laona Initooa a God. 25 Ma e afetai ka tasa asianaa fuana ta wane na e rikidoo so ka ruu laona Initooa a God faasia na doo fai ae baita so ka ruu i laona mae kwakwada ana ogilaa.&gt;&gt;
26 Haia, si kada tooa na da rongo si baelaa nae gi, gera ka ledia daka bae urii, &lt;&lt;Lea nia afetai urinae, ni tei mone ana na tara ka ngalia na mouria firi?&gt;&gt;
27 Ma Jesus ka oolisia ka urii, &lt;&lt;Si doo nae nia ka afetai fuana wane, sui taa fuana God nia langi kasi afetai.&gt;&gt;
28 Ma a Peter ka bae urii fuana Jesus, &lt;&lt;Ma ni gemelu mone? Sulia gemelu melu lugasia teefou na ana afutana si doo gemelu gi ma melu ka lea na mai suli oe.&gt;&gt;
29 Jesus ka bae urii, &lt;&lt;Iiuka. Ma ni nau ku haea fuagamu, so ni tei na e lugasia luma nia, afe nia, bare haasina gi, maa nia ma ni tee nia, ma na wela nia gi i nunufana Initooa nia a God, 30 tara nia ka toda si doo oro laona molaagali na liufia si doo baa gi nia lugasida. Haia, ana mouria faalu na e lea mai, tara wane nae ka ngalia na mouria firi.&gt;&gt;
Ooula si kada Jesus nia bae sulia maelana.
31 Ma si kada Jesus nia lea fai nia oote fafurongo nia gi taifili gera, nia ka bae urii fuada, &lt;&lt;Golu lea agolu kou i Jerusalem eeri gera ka faafonoa si doo baa gi na profet gi da kedea suli nau na Wela nia Iimola gi ana. 32 Tara gera ka fale nau laona abana tooa da maadiu gi eeri gera daka onionga ani nau, ma daka kwalangi nau, ma daka ngisufi nau. 33 Gera ka rabusi nau, ma gera ka haumaeli nau. Sui ana ooulana fe dani, tara nau kuka mouri lau.&gt;&gt;
34 Sui na oote fafurongo gi langi gera kasi haitamana go baelaa nae gi a Jesus e haeda, sulia God e haufinia na malutana faasida. Nia naa e aadea gera dasi haitamana taa na Jesus nia bae sulia gi.
Jesus e guraa wane maana e rodo.
35 Si kada Jesus e dao garangia maefera i Jeriko, tee wane maa rodo e gwouru i ninimana tala. Ma sulia dani nia soe malefo siana tooa. 36 Ma si kada nia rongoa wane oro gi da liu siana, nia ka soeledi gera ka bae urii, &lt;&lt;Taa nae?&gt;&gt;
37 Ma gera oolisia daka bae urii, &lt;&lt;A Jesus na wane baa faasia i Nasaret na e lea mai.&gt;&gt;
38 Ma wane maa rodo nae nia ka rii ma ka bae urii, &lt;&lt;Jesus ae, oe na Aaofia ana kwalafaa a David, o manatai nau!&gt;&gt;
39 Ma tooa na da eeta i nao daka ngatafia, ma gera daka haea nia ka too aaroaro. Sui nia kafi rii baita tasa ma ka bae urii, &lt;&lt;Oe Aaofia ana kwalafaa David, o manatai nau.&gt;&gt;
40 Sui Jesus e take ma ka haea fuagera hai daka talai nia mai siana. Si kada nia dao garangia, Jesus ka ledia, 41 &lt;&lt;Taa naa o dooria kuka aadea fuamu?&gt;&gt;
Haia, wane maa rodo baa ka bae urii, &lt;&lt;Aarai ae, nau ku doori hai so kuka aada lau agu.&gt;&gt;
42 Jesus ka bae urii fuana, &lt;&lt;Oko aada naa. God e guraa oe sulia o manata mamana ani nau.&gt;&gt;
43 Ma aliꞌali nia ka aada naa, ma ka lea fai nia a Jesus, ma ka tangoa a God. Ma si kada tooa gi da rikia, gera ka baelafea God.
A Sakias.

- Luke
- <
- 18
- >

© 1992 WBT